กรมศุลฯยกเครื่องกฎหมาย
ตั้งเป้ารีดภาษีได้เพิ่มปราบทุจริตเปิดทางเจ้าหน้าที่ตรวจสินค้ารับเออีซี
29 ก.ย. 2557

ตั้งเป้ารีดภาษีได้เพิ่มปราบทุจริตเปิดทางเจ้าหน้าที่ตรวจสินค้ารับเออีซี
กรมศุลกากรฮึดแก้กฎหมายอีกรอบ ทั้งรีดภาษีปราบโกง รองรับเปิดเออีซี
นายสมชัย สัจจพงษ์ อธิบดีกรมศุลกากร เปิดเผยว่า กรมได้เสนอร่างแก้ไข พ.ร.บ.กรมศุลกากรทั้งฉบับให้นายสมหมาย ภาษี รมว.คลัง พิจารณา ถือเป็นการแก้ไขกฎหมายกรมศุลกากรครั้งใหญ่ เพื่อให้การเก็บภาษี การแก้ไขทุจริตของเจ้าหน้าที่ และผู้ประกอบการมีประสิทธิ ภาพมากขึ้น 
ทั้งนี้ การแก้กฎหมายมีสาระสำคัญหลายประเด็นตั้งแต่การแก้ไขรางวัลสินบนนำจับให้ลดลงจากปัจจุบันผู้แจ้งเบาะแสจะได้สินบน 30% และให้รางวัล 25% แก่เจ้าหน้าที่ โดยไม่มีการกำหนดเพดาน ได้แก้ไขเป็นสินบน 30% แต่ไม่เกิน 10 ล้านบาท ส่วนรางวัลลดเหลือ 15% แต่ไม่เกิน 5 ล้านบาท 
นอกจากนี้ มีการแก้ไขบทลงโทษจากเดิมไม่ว่าจะกระทำผิดในรูปแบบใดจะมีโทษเท่ากันหมดคือ ปรับ 4 เท่าของราคาสินค้ารวมอากรและจำคุกไม่เกิน 10 ปี แต่ร่างกฎหมายใหม่จะให้ศาลสามารถใช้ดุลพินิจกำหนดโทษตามความหนักเบาของความผิดได้ รวมทั้งแก้ไขให้กรมศุลกากรจะต้องพิจารณาชี้ขาดการอุทธรณ์ภาษีของผู้ประกอบการภายใน 180 วัน จากเดิมไม่มีการกำหนดระยะเวลาและหากครบกำหนดยังพิจารณาไม่เสร็จ ผู้ประกอบการสามารถนำเรื่องฟ้องร้องศาลได้ทันที
นายสมชัย กล่าวว่า การแก้ไขกฎหมายยังให้อำนาจเจ้าหน้าที่กำหนดราคาและพิกัดอัตราภาษีรวมถิ่นกำเนิดสินค้าได้ล่วงหน้า เพื่อให้ผู้ประกอบการใช้เป็นฐานการนำเข้าได้ โดยการประกาศล่วงหน้าดังกล่าวให้มีผลบังคับ 1 ปี รวมทั้งให้อำนาจเจ้าหน้าที่กรมสามารถตรวจสอบภาษีย้อนหลัง 5 ปี อำนาจในการสอบสวนยึดทรัพย์เพื่อมาชำระค่าภาษี ขณะเดียวกันได้แก้ไขกฎหมายลดอำนาจอธิบดีกรมศุลกากรในการกำหนดราคาประเมินสินค้า เพื่อให้กฎหมายเป็นสากล
ทั้งนี้ การแก้ไขกฎหมายกรมศุลกากรครั้งนี้ยังรองรับการเปิดประชาคมเศรษฐกิจอาเซียน (เออีซี) เพื่อให้เจ้าหน้าที่กรมศุลกากรทำพิธีการศุลกากรนอกอาณาเขตได้ เพราะจะมีพื้นที่ร่วมตรวจสอบสินค้าร่วมกับประเทศเพื่อนบ้านรอบประเทศไทย และยังมีการแก้กฎหมายยกเว้นภาษีนำเข้าสำหรับผู้ประกอบการที่นำของออกไปผ่านกระบวนการผลิตในต่างประเทศและนำสินค้ากลับเข้ามาประเทศอีกครั้งไม่ต้องเสียภาษีนำเข้า